和仁仲賞梅
作者：胡寅
朝代：宋

paragraphs: 萬竅鳴饕風，千秋厄嚴雪。
花心獨沖融，足以慰愁絕。
太和起孤根，枝上見明滅。
稍稍占芳辰，時時破苞結。
天葩忽晏粲，餘卉盡騷屑。
培植幸逢賢主人，平臺翠竹承清薰。
要看千樹挂山月，肯把一枝縈鬢雲。
輕風休吹落繽紛，待我詩成酬繼君。
飛觴半酣未忍去，詩情花氣相氤氳。
須知魏夫人，元長姑射神。
咄哉趙飛燕，况乃楊太真。
但願華筵對晴昊，年年領袖百花春。